Taxibestuurders in skurke se visier | Netwerk24
Taxibestuurders in skurke se visier
Deur Ügen Vos 08 Februarie 2018 22:24
Misdadigers maak jag op die bestuurders van taxi's en Ubers in die eThekwini-munisipaliteit in KwaZulu-Natal.
Kapt. Carmen Rhynes, polisiewoordvoerder, het Donderdag bestuurders gewaarsku dat misdadigers hulle as 'n klant voordoen en dan die bestuurder vra om langs die pad vir 'n vriend te stop.
Wanneer albei misdadigers in die voertuig is, rig hulle 'n vuurwapen op die bestuurder, waarna hy of sy gekaap en van hul inkomste en persoonlike besittings soos selfone beroof word.
In sommige gevalle word die bestuurder ontvoer en uiteindelik in 'n afgesonderde gebied wat hy of sy nie ken nie afgelaai.
Rhynes sê talle sulke gevalle is in die metro se suidelike streek soos Umlazi en omliggende gebiede aangemeld.
Die polisie is besorg oor die veiligheid van bestuurders wat vir maatskappye soos Uber en Taxify werk en sê hulle het albei maatskappye genader om hul samewerking te vra om groter bewustheid onder hul werknemers te wek.
"Die Suid-Afrikaanse Polisiediens (SAPD) wil met Uber- en Taxify-bestuurders saamwerk om te verhinder dat hulle die slagoffers van sulke misdade word," sê Rhynes.
Rhynes sê Uber het reeds sy samewerking gegee maar hulle versoek Taxify-bestuurders om die polisie by 031 325 5530 te skakel indien hulle die volgende vergadering oor die kwessie wil bywoon. Uber-bestuurders en taxibestuurders wat vir ander maatskappye werk, is ook welkom om die vergadering by te woon.